Per Stig Møller (KF), 2008-05-21:
Ja, så til noget helt andet, som det hedder.
Lad mig indlede med at slå helt fast, at det for regeringen er en prioritet, at vi i Danmark har de bedste forudsætninger for en god og grundig debat om EU’s nye traktatgrundlag, der hedder Lissabontraktaten.
Alle, der ønsker det, skal have mulighed for at sætte sig ind i traktatteksterne og få det nødvendige informationsmateriale, uden at det skal koste noget.
Men regeringen kan ikke støtte Dansk Folkepartis forslag om at husstandsomdele traktaten til alle danskere.
For dem, der gerne vil, er der rig mulighed for at anskaffe sig traktaten og supplerende informationsmateriale.
Traktaten kan fås ved henvendelse til Folketingets EU-oplysning.
Man kan også ved henvendelse til Udenrigsministeriet få Udenrigsministeriets grundige redegørelse om traktaten, ligesom man kan finde både traktat og redegørelse på Udenrigsministeriets hjemmeside.
Jeg vil også henlede opmærksomheden på Folketingets EU-oplysnings informationsmateriale og ikke mindst EU-oplysningens meget omfattende og gode hjemmeside om Lissabontraktaten.
På hjemmesiden er der lagt et stort arbejde i at levere overskuelig information til alle, der måtte være interesserede.
F.eks. er der en detaljeret oversigt over de ca. 600 spørgsmål, som Folketingets Europaudvalg, herunder ikke mindst hr. Morten Messerschmidt, stillede til lovforslaget om Lissabontraktaten.
Lissabontraktaten har været igennem en uhyre omfattende behandling her i Folketinget; der har været udvalgsdrøftelser, fornyet udvalgsbehandling, deputationer og et antal spørgsmål og svar, der langt overgår tidligere tiders spørgelyst i forbindelse med nye traktater.
Regeringen har således besvaret næsten 600 udvalgsspørgsmål om selve lovforslaget om ratifikation af Lissabontraktaten og 14 spørgsmål om den europapolitiske aftale mellem japartierne.
Så man kan sige, at vi virkelig har været ude i alle Lissabontraktatens hjørner; hver en sten er blevet vendt, og det er også godt.
Det har så betydet, at grundlaget for behandlingen af lovforslaget om dansk ratifikation af Lissabontraktaten har været bedre belyst end nogen sinde før, og det sætter vi selvfølgelig også pris på.
Ratifikationen af Lissabontraktaten i Folketinget er sket i fuld overensstemmelse med dansk tradition og praksis.
Jeg er meget tilfreds med, at Folketinget i slutningen af april godkendte Lissabontraktaten med et meget bredt flertal.
Det er også en god traktat, der vil gøre EU mere åbent, demokratisk, effektivt og globaliseringsparat.
Regeringen kan som nævnt ikke støtte beslutningsforslaget fra Dansk Folkeparti.
Lissabontraktaten har som sagt været genstand for en omfattende behandling.
Al den nødvendige information er til stede, er lagt frem og til rådighed for alle, der er interesserede, og det er muligt at få tilsendt relevant materiale uden omkostninger.
Alle de, der ønsker Lissabontraktaten, kan og skal få den, men vi skal ikke tvinge traktaten ind ad brevsprækken hos alle danskere og dermed pådutte folk noget, de ikke har bedt om og ikke nødvendigvis ønsker.
Ikke nok med at det vil koste et anseligt millionbeløb, det vil også indebære et massivt forbrug af papir - og det i en tid, hvor klima og miljø med rette står øverst på dagsordenen.
Tak for ordet.